**PÁLYÁZATI FELHÍVÁS**

**A Magyar Református Szeretetszolgálat Alapítvány (MRSZA)**

**sclr pályázatot hirdet**

**az Ukrajnából** **érkezett menekült közösség céljait szolgáló és önszerveződésüket elősegítő**

**közösségi kezdeményezések támogatására**

A Magyar Református Szeretetszolgálat Alapítvány (MRSZA) az orosz-ukrán háború kezdete óta aktívan részt vesz a háború elől menekülő ukrajnai közösség megsegítésében. A vészhelyzetre adott azonnali válaszlépésekkel, többek között támogatásokkal, adományok nyújtásával, valamint komplex integrációs program biztosításával támogattuk és kívánjuk a továbbiakban is támogatni a menekülteket, illetve menekült közösségeket. Támogatóink és együttműködő partnereink - HEKS (Svájci Protestáns Egyházak Segélyszervezete) és PCUSA (Presbyterian Church USA) - segítségével menekültekért végzett szolgálatunk egyik elemeként pályázatot hirdetünk olyan gyülekezetek, intézmények, egyesületek, alapítványok részére, akik jelenleg is végeznek menekült közösséget segítő tevékenységet, továbbá konkrét jövőbeni elképzelésekkel rendelkeznek a menekült közösségek támogatását illetően." (A jelenlegi verzióban nincs állítmánya a mondatnak)

A 2022. és 2023. évben megvalósult pályázati körökben **71** pályázati kezdeményezés létrejöttéhez járultunk hozzá, **53** pályázóval működtünk együtt és **14 ezer** ukrajnai menekült részesült közvetlenül a pályázatok keretében megvalósult kezdeményezésekből.

**Sclr támogatási módszerről**

A pályázati kiírás az sclr (*survivor and community-led response*) támogatási módszertan alapján került megfogalmazásra, melynek lényegi eleme, hogy **a krízishelyzetben érintett szereplők** (ukrajnai menekült közösség) **kezdeményezéseit karolja fel.** A kezdeményezés közvetlenül a menekültközösség tagjaiból formálódott szervezetek vagy befogadó szervezetek közreműködése által valósul meg.

**A pályázat célja**

A **pályázat célja** az **sclr** alapú megközelítés mentén **olyan közösségek** (Magyarországon bejegyzett jogi személyiséggel rendelkező közösségek, szervezetek, gyülekezetek, egyesületek, alapítványok) **támogatása**, **amelyek:**

* közvetlenül támogatják az Ukrajnából Magyarországra menekültek közösségét/közösségeit,
* felkarolják a közvetlenül a menekültektől, illetve a menekültközösségektől származó, a közösség javát és épülését szolgáló, a közösség fejlesztését célzó, valamint a közösség rezilienciáját növelő kezdeményezéseket,
* tevékenységükkel elősegítik az Ukrajnából érkezett menekültek közösségeinek önszerveződését, illetve
* segítik az ukrajnai menekültközösség és a helyi közösség közötti kapcsolatok megerősödését.

**Pályázat kiírója:**  Magyar Református Szeretetszolgálat Alapítvány (MRSZA) – Menekültszolgálat

**Projekt azonosítószámai:**  949.344, IOO-3807

**Támogató partnerünk:** HEKS/EPER, PCUSA

**Támogatás formája:**  egyszeri, vissza nem térítendő támogatás

**Támogatás maximális igényelhető összege:** bruttó 2 millió Ft

**Támogatott projektek várható száma**  20

**Pályázatok benyújtásának határideje:** **2024.02.29. (csütörtök)**

**Kik pályázhatnak?**

Olyan Magyarországon bejegyzett, magyarországi székhellyel és jogi személyiséggel rendelkező, köztartozás-mentes szervezet (civil szervezet, szövetkezet, egyesülés, vallási közösség, vagy gazdasági társaság) pályázhat, amely együttesen megfelel az alábbi feltételeknek:

**ukrajnai menekültek által létrehozott szervezet**, vagy az **ukrajnai menekültközösségtől jövő kezdeményezéseket felkaroló szervezet**, és a szervezet:

* rendelkezik tapasztalattal a menekültekért, illetve menekültek között végzett szolgálat területén,
* jelenleg is folytat a menekültek megsegítésére, támogatására irányuló tevékenységet,
* jövőbeni tervei között is szerepel az ukrajnai menekültközösség érdekeit szolgáló tevékenység végzése,
* konkrét kezdeményezéssel rendelkezik a pályázat kapcsán,
* saját kezdeményezésének eléréséhez önerővel is hozzájárul, azt legalább részben önerőből valósította meg eddig is, és kívánja megvalósítani a jövőben is.

**Pályázásból kizáró ok**

* A Pályázó a korábbi pályázati fázisokban sikeresen pályázott, a megvalósításban részt vett, de a megítélt támogatással nem tudott megfelelően elszámolni.

**Mire használható fel a pályázati támogatás?**

A menekültközösségek életét támogató, a közösséget formáló, a menekült és helyi közösségek kapcsolatát építő kezdeményezésekhez kapcsolódó költségekre, úgymint, de nem kizárólagosan:

* közösségi programok helyszínéhez kapcsolódó költségek fedezésére (például bérleti díj, belépő stb.)
* közösségi programokhoz szükséges tárgyi eszközök és felszerelések beszerzésére (jellemzően irodaszer, tisztítószer, kreatív alapanyagok, sporteszközök, elektronikai eszközök, stb.),
* kommunikációs költségekre (jellemzően nyomtatási költségek, stb.),
* rendezvényhez, programokhoz kapcsolódó vendéglátási költségek finanszírozására (például étel, ital),
* utazási költségek támogatására (jegy, bérlet),
* kisértékű tárgyi eszközök beszerzésére, melyek a menekültek/ menekültközösség(ek) ellátását, támogatását szolgálják,
* kisértékű, a menekültek támogatása tekintetében releváns beruházások, fejlesztések finanszírozására.
* egyéb, a menekült közösségek tagjai közötti interakciót és kohéziót elősegítő, illetve növelő kezdeményezések finanszírozására.

**A Pályázó vállalásai:**

Pályázó jelentkezésével vállalja, hogy a pályázat sikeres lebonyolításának elősegítése érdekében együttműködik a pályázat kiírójával az alábbiakban:

* **Együttműködés**
	+ **Együttműködés** a pályázat teljes időszaka alatt **a közösségi facilitátor, monitoring és koordinátor munkatársakkal**.
	+ A pályázat keretében megrendezésre kerülő programokon a facilitátor/koordinátor kolléga látogatásának biztosítása.
	+ Helyszíni látogatásokon való aktív részvétel (összesen 2 alkalommal).
* **Dokumentáció**
	+ A projekthez kapcsolódó **nyomtatványok és dokumentumok határidőre történő elkészítése** és átadása a pályázatot kiíró szervezet számára. A pályázat lezárásához kapcsolódóan:
		- **szöveges riport** benyújtása **a pályázatban vállalt tevékenységek megvalósulásáról**
		- **pénzügyi bizonylatok másolatainak** benyújtása
		- **pénzügyi bizonylatok nyilvántartására szolgáló táblázat vezetése** és benyújtása (a pályázat kiíró által előre megadott nyomtatványon)
		- a **megvalósulást alátámasztó 4-8 releváns fénykép** benyújtása (GDPR szempontok figyelembevételével)
* **Láthatóság**
	+ Pályázati tájékoztató tábla kihelyezése a pályázó központjában/a programban részt vevők számára jól látható helyen. Az emlékeztetőt táblát a Pályázat kiírója biztosítja Pályázó számára.
	+ A kezdeményezéshez kapcsolódó kommunikációs megjelenéseken (szórólap, nyomtatvány, online felület) a Pályázat kiírójának és a támogató szervezetek logóinak elhelyezése a Pályázat kiírója által megadott, előre megszerkesztett formátumban.

**Határidők, dátumok**

|  |  |
| --- | --- |
| **fázis** | **HATÁRIDŐ / IDŐSZAK** |
| Pályázat meghirdetése | 2024.02.08. |
| Pályázatok benyújtásának határideje | 2024.02.29. (csütörtök) |
| Hiánypótlások benyújtásának határideje | 2024.03.01. |
| Pályázatok elbírálása, pályázók tájékoztatása | 2024.03.07. |
| Szerződés aláírása (Pályázó által) | 2024.03.08. |
| Szerződés aláírása (Pályázat kiírója által) | 2024.03.11. |
| Támogatás átadása Pályázó részére (banki átutalás) | 2024.03.12. |
| Megvalósítási időszak (pénzügyi elszámolhatóság időszaka) | 2024.03.12.-2024.05.12. |
| Záró riportok beküldésének határideje | 2024.05.19. |
| Monitoring helyszíni látogatások | 2024.05.01.-2024.05.31. |

**Elbírálás folyamata**

A kiírásnak megfelelően beérkezett pályázatok 9 tagú szakértői bizottság által kerülnek elbírálásra. Az elbírálás eredményéről mind a sikeres mind a nem támogatott pályázók részére emailben tájékoztatást küldünk.

**Értékelési szempontok**

* A Pályázó releváns tapasztalatainak vizsgálata.
* A kezdeményezés hozzájárulásának mértéke az ukrajnai menekültközösség életéhez.
* A kezdeményezés valós közösségi érdeken alapszik.
* A kezdeményezés megvalósítására reális lehetőség mutatkozik a pályázati időszakon belül.
* A kezdeményezés költségvonzata racionális, arányban van az elérni kívánt cél és a megvalósításához tervezett költség.

**Pályázat benyújtásának módja**

Pályázni a Pályázati űrlap kitöltésével és elektronikus úton történő benyújtásával lehetséges magyar, ukrán vagy angol nyelven. A pályázati űrlapot két különböző formátumban kérjük megküldeni az alábbi email címre: sclr@jobbadni.hu:

* pdf formátumban, kinyomtatva és cégszerű aláírással és bélyegzővel ellátva (.pdf)
* MS Word formátumban (.docx)

**Pályázat befogadásának feltételei**

* a Pályázati űrlap határidőre történő beküldése, minden pontjának megválaszolása
* a pályázó szervezet megfelel a pályázati feltételekben leírtaknak

A formailag nem megfelelően vagy hiányosan benyújtott pályázatok nem vesznek részt a pályázat további elbírálásában.

**A pályázattal és a Pályázati űrlap kitöltésével kapcsolatos kérdéseit, észrevételeit az alábbi elérhetőségeken fogadjuk:**

* sclr@jobbadni.hu
* +36 (30) 308 5853 (Hétfő-Péntek: 9:00-17:00)